Boston Corbett

Thomas P. ”Boston” Corbett (1832 Lontoo – 1888 tai myöhemmin) oli pohjoisvaltioiden sotilas Yhdysvaltain sisällissodassa. Corbett surmasi John Wilkes Boothin, joka oli murhannut presidentti Abraham Lincolnin 12 vuorokautta aiemmin. Corbett katosi vuonna 1888.

 Elämäkerta 
 Lontoosta New Yorkiin 
Corbettin perhe muutti Britanniasta Lontoosta New Yorkin kaupunkiin vuonna 1839. Myöhemmin Corbett toimi hatuntekijänä Troyn kaupungissa samassa osavaltiossa. On arveltu, että elohopean käsittely hatunvalmistuksessa olisi ollut osasyy Corbettin myöhemmille mielenterveysongelmille. Corbett avioitui, mutta vaimo kuoli lapsivuoteeseen. Tämän jälkeen Corbett muutti Bostoniin, Massachusettsiin ja jatkoi hatuntekijänä.

Corbett tuli uskoon ja vaihtoi aiemman Thomas-etunimensä Bostoniksi kaupungin mukaan. Uskosta tuli hänen elämäntarkoituksensa. Pyrkien seuraamaan Jeesusta hän kasvatti pitkän tukan. 16. heinäkuuta 1858 Corbett kuohitsi itsensä saksilla välttääkseen prostituoitujen aiheuttamat kiusaukset. Tapauksen jälkeen hän aterioi ja kävi rukouskokouksessa mutta tarvitsi myöhemmin lääkärin apua.

 Pohjoisvaltioiden sotilaaksi 
Corbett liittyi armeijaan sisällissodan puhjettua. Hän pestautui kolme kertaa ja saavutti lopulta kersantin arvon 16. New Yorkin ratsuväkiyksikössä. Etelävaltioiden armeija vangitsi hänet 24. kesäkuuta 1864 ja häntä pidettiin Georgiassa Andersonvillen vankileirillä. Corbett vapautui vankienvaihdossa luurangonlaihaksi muuttuneena ja palasi yksikköönsä. Sodan jälkeen hän oli todistajana harvinaisessa oikeudenkäynnissä, jossa Andersonvillen vankileirin sodanaikainen komentaja, kapteeni Henry Wirz, tuomittiin sotarikoksista.

 Lincolnin murhaajan jäljille
Presidentti Abraham Lincolnia ammuttiin Ford-teatterissa Washingtonissa perjantaina 14. huhtikuuta 1865 kello 22 ja hän kuoli seuraavana päivänä. Murhaaja John Wilkes Booth, joka oli saman teatterin näyttelijä, oli päässyt pakoon.

New Yorkin osavaltion 16. ratsuosasto lähetti 24. huhtikuuta 26 ratsumiestä jäljittämään John Wilkes Boothia. 26. huhtikuuta sotilaat piirittivät Boothin ja tämän rikostoverin, David Heroldin. Tämä tapahtui Virginian osavaltiossa Richard Garrettin maatilan tupakkaladossa. Rakennus sytytettiin palamaan. Herold antautui, mutta Booth jäi sisälle. Corbett oli asettunut seinässä olevan raon kohdalle ja näki Boothin liikkuvan sisällä. Corbett ampui Boothia Colt-revolverillaan huolimatta sotaministeri Edwin M. Stantonin käskystä ottaa Booth ja Herold elävänä kiinni. Luoti osui kaulaan ja vaurioitti selkäydintä. Booth kuoli muutaman tunnin kuluessa.

Corbett vangittiin käskyjen rikkomisesta, mutta sotaministeri Stanton hylkäsi lopulta syytteet. Myöhemmin Stanton totesi: ”The rebel is dead. The patriot lives.” (”Kapinallinen on kuollut, isänmaanystävä elää”). Corbett sai palkkioksi 1 653 dollaria, mikä oli hänen osuutensa Boothista luvatusta 50 000 dollarin palkkiosta.

Virallisessa lausunnossaan Corbett väitti ampuneensa Boothia, koska hänen mielestään murhaaja oli alkamassa käyttää aseitaan. Muut todistajat olivat eri mieltä. Myöhemmin asiasta kysyttäessä Corbett totesi: ”God Almighty directed me.” (suom. ”Kaikkivaltias Jumala ohjasi minua.”) Corbettin kerrotaan myöhemmin sanoneen, että hän oli parin metrin päässä Boothista ja tähtäsi vakaasti ennen laukaisemista.

 Sekavat vaiheet sodan jälkeen 

Sodan jälkeen Corbett jatkoi hatuntekijänä Connecticutissa ja New Jerseyssä. Vuonna 1878 hänen mielenterveytensä romahti ja hän asui luolassa muutaman mailin päässä Concordian kaupungista Kansasissa.

Corbett nimitettiin vahtimestarin apulaiseksi Kansasin edustajainhuoneeseen Topekaan. 15. helmikuuta 1887 hän uhkasi tappaa ”kerettiläiset” tuomioistuinsalissa pistoolilla. Kukaan ei loukkaantunut ja oltuaan vangittuna hänet julistettiin mielenvikaiseksi ja lähetettiin paikalliseen mielisairaalaan.

26. toukokuuta 1888 Corbett pakeni Topekan mielisairaalasta. Hän oleskeli lyhyen aikaa Richard Thatcherin luona. Miehet olivat tavanneet sisällissodan aikana Andersonvillen vankileirillä.

Corbettin myöhemmät vaiheet ovat tuntemattomat. Erään teorian mukaan hän olisi kuollut Minnesotassa 1. syyskuuta 1894 syttyneessä Hinckleyn suuressa tulipalossa. Toisen teorian mukaan hän olisi hukkunut Kansasjokeen.

 Katoamisen jälkeen 

Katoamisensa jälkeen Corbettin on esitetty olleen nimellä Viiltäjä-Jack tunnettu murhaaja. Viiltäjä-Jackin tekemät murhat alkoivat Corbettin synnyinpaikkakunnalla Lontoossa kolme kuukautta sen jälkeen kun hän katosi. Corbettista kirjoittaneen Dale L. Walkerin mukaan Corbettilla oli hatuntekijänä kokemusta terävistä työkaluista. Lisäksi Corbettilla oli mielenterveyden ongelmia, hän vihasi prostituoituja ja hän oli tappanut ihmisiä jo aiemmin. Walkerin lisäksi Corbettin asemaan Viiltäjä-Jackina on uskonut ainakin rikoskirjailija Loren D. Estleman.

Vuonna 1958 Kansasiin osoitteeseen Boy Scout Troop 31 pystytettiin tienvarsimuistomerkki. Paikka on Concordian kaupungin laitamilla. Perinneyhdistys näki hyväksi sijoittaa vaatimattoman kyltin myös sen luolan suulle, jossa Corbett oli asustellut jonkin aikaa ennen katoamistaan.

 Lähteet 

 Aiheesta muualla 

 Boston Corbett: The Man Who Killed John Wilkes Booth 
 Find-A-Grave profile for Boston Corbett 
Opiskeluportaali Spartacus, USA 

Luokka:Yhdysvaltalaiset sotilaat
Luokka:Vuonna 1832 syntyneet
Luokka:Yhdysvaltalaiset kadonneet henkilöt
Luokka:Kuolinvuosi tuntematon